กระทรวงพาณิชย์ จับมือร่วมกับภาคเอกชนจัดงานพาณิชย์ ลดปัง ข้ามปี New Year Grand Sale ลดราคาสินค้ามอบเป็นของขวัญปีใหม่ให้คนไทย
กระทรวงพาณิชย์ จับมือร่วมกับภาคเอกชนจัดงานพาณิชย์ ลดปัง ข้ามปี New Year Grand Sale ลดราคาสินค้ามอบเป็นของขวัญปีใหม่ให้คนไทย นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ จับมือร่วมกับภาคเอกชน ประกอบด้วย สมาคมผู้ค้าปลีกไทย สมาคมการค้าส่ง – ปลีกไทย ผู้ผลิต ผู้จำหน่ายสินค้า ห้างค้าปลีกค้าส่งสมัยใหม่ ห้างสรรพสินค้า ซุปเปอร์มาร์เก็ต ร้านสะดวกซื้อ ห้างสรรพสินค้าท้องถิ่น รวมมากกว่า 20,000 สาขาทั่วประเทศ และผู้ประกอบการยางรถยนต์ จัดงานลดราคาสินค้า “พาณิชย์ ลดปัง ข้ามปี New Year Grand Sale” เพื่อลดราคาจำหน่ายสินค้าใน 10 หมวดสินค้าที่เข้าร่วมตั้งแต่ร้อยละ 10 - 70 เช่น อาหารและเครื่องดื่ม ของใช้ประจำวัน เครื่องครัว เสื้อผ้าเครื่องแต่งกาย เครื่องใช้ไฟฟ้า อุปกรณ์ก่อสร้าง และยางรถยนต์ เป็นตัน ระหว่างวันที่ 14 ธันวาคม 2562 ถึง 12 มกราคม 2563 รวมระยะเวลาถึง 30 วัน โดยคาดว่าสามารถช่วยลดภาระค่าครองชีพประชาชนได้เฉลี่ยร้อยละ 30 หรือคิดเป็นประมาณ 21,600 ล้านบาท ทำให้ประชาชนใช้จ่ายซื้อสินค้าส่งผลให้มีเงินหมุนเวียนในระบบเศรษฐกิจประมาณ 5 หมื่นล้านบาท เป็นการกระตุ้นเศรษฐกิจให้มีการขยายตัวเพิ่มขึ้นในส่วนของการจัดกิจกรรม “พาณิชย์ ลดปัง ข้ามปี New Year Grand Sale” ระดับภูมิภาคจะจัดขึ้นอีก 4 ครั้งในเดือนธันวาคม 2562 ได้แก่ จังหวัดอุบลราชธานี ตาก เชียงใหม่ และนครศรีธรรมราช สำหรับการจัดจำหน่ายกระเช้าของขวัญและชุดของขวัญปีใหม่ ได้เน้นย้ำให้ผู้ประกอบการทุกราย ไม่ให้นำสินค้าที่ใกล้หมดอายุไม่น้อยกว่า 6 เดือน หรือเสื่อมคุณภาพมาจัดลงในกระเช้า หรือชุดของขวัญ